Апошні сур’ёзны канфлікт паміж бацькамі і ўстановай адукацыі з-за ўзносаў на дапамогу школе адбыўся нядаўна ў сталіцы. Бацькі аднаго з навучэнцаў звярнуліся ў органы ўнутраных спраў з просьбай разабрацца, чаму ў іх установе за паўгода навучання ім прыйшлося скінуцца больш чым па два мільёны рублёў і, галоўнае, як былі выкарыстаны гэтыя сродкі. І падобныя сітуацыі, на жаль, не адзінкавыя. Большасць бацькоў нібыта і падтрымліваюць ідэю аб неабходнасці стварэння належных умоў для навучання дзяцей. Бяда толькі ў тым, што разуменне гэтага паняцця — “належныя ўмовы” — у кожнага рознае. Для кагосьці гэта элементарная чысціня і парадак у класе, а для кагосьці — новыя вокны, тэлевізар апошняй мадэлі і “абавязкова жалюзі пад колер шпалер”. І ўсё гэта, зразумела, за кошт бацькоў. Ёсць ад чаго абурыцца!